સોશિયલ મીડિયાનાં આ યુગમાં નાની અમથી અફવાથી લોકોનાં ટોળા નિર્દોષોના લોહીના તરસ્યા બની જાય છે. ત્યારે ભોગ બનનાર માણસ પણ આપણા જ સમાજનો છે, જેની હત્યા પર આપણે ઊતરી આવ્યા છીએ. એ કોઈનો દીકરો-બાપ-ભાઈ કે કોઈની માતા, કોઈ પરિવારનો આધાર છે. એનો વિચાર સૌપ્રથમ કરવાની જરૂર છે. સમાજે સોશિયલ મીડિયા પર આવતા સંદેશાઓ અંગે જાગરુકતા કેળવવાની જરૂર છે. વોટ્સએપ પર આવા દાવા કરતા કોઈ સંદેશો આવે તો તે સૌપ્રથમ ગુગલ પર સર્ચ કરી તેની ખરાઈ કરો. કોઈ વીડિયો વોટ્સએપ પર આવે તો તેને યુટ્યૂબ કે ગુગલ પર જઈ તેની ખરાઈ કરી શકાય છે. ઘણી વખત વીડિયો એડિટ પણ થયેલો હોય છે. તાજેતરમાં વાયરલ થયેલા જે વીડિયોને કારણે બે ડઝન જેટલા નિર્દોષોનો જીવ ખોવો પડ્યો છે તેની હકીકત શું છે ? તપાસમાં બહાર આવ્યું છે કે, હકીકતમાં આ વીડિયોનો ભારત સાથે કોઈ સંબંધ નથી તેમાં જે મૃત બાળકોને બતાવવામાં આવી રહ્યા છે, તે સીરિયામાં નર્વ ગેસ હુમલામાં માર્યા ગયેલા છે. પરંતુ આ વીડિયોને એડિટ કરી કોઈ અસામાજિક તત્ત્વે હિન્દીમાં ચેતવણી આપી છે કે, આ બાળકોની હત્યા બાળકો ઉઠાવી જતી ગેંગે કરી છે અને તેમનાં અંગો કાઢી વેચી દેવાયાં છે. પાકિસ્તાનનો પણ આવો જ એક વીડિયો હાલ વાયરલ થઈ રહ્યો છે.